جمهورباشقانی رجب طیب اردوغان، آوروپا، طبیعی گازی هارادان الده ائتمک آختاریشیندا اولدوغو حال‌دا، تورکیه‌نین بئله بیر پروبلئمی اولمادیغینی سؤیله‌دی.
جمهورباشقانی و عدالت و قالخینما پارتیسی باشقانی اردوغان، پارتیسینین تورکیه بؤیوک میللت مجلیسینین قروپ توپلانتیسیندا دانیشدی.
۲۴ فوریه‌دن بو یانا داوام ائد‌ن روسیا-اوکراینا ساواشی سببی ایله آوروپادا طبیعی گاز پروبلئمینه توخونان اردوغان:
"حاضردا آوروپا طبیعی گازی هارادان الده ائتمه آختاریشیندادیر. حمد اولسون تورکیه‌نین بئله بیر پروبلئمی ده یوخ‌. ایندی تورکیه، انشاالله طبیعی گازدا دا بیر خط اولاجاق. سون گؤروشوموزده سایین (روسیا دؤولت باشقانی ولادیمیر) پوتینله بو قونودا همفیکیر اولدوق، اؤز تعبیری ایله، ‘آوروپا طبیعی گازینی تورکیه‌دن آلا بیلیر’ دئدی" شکلینده دانیشدی.
اقتصادلا باغلی دا دانیشان اردوغان:
"توریزمده ۵۰ میلیون توریسته و ۴۰ میلیارد دلار توریزم گلیرینه دوغرو گئدن، برکتلی بیر مؤوسوم گئچیریریک. بونو داها دا ایر‌لی آپارماغا حاضیرلاشیریق" دئدی.
گئچه‌ن ایل یوزده ۱۱،۴ بؤیویه‌ن، بو ایلین ایلک یاریسیندا دا یوزده ۷،۵ بؤیومه نسبتینه چاتان تورکیه‌نین، گلن ایل ده بنزر دورومو داوام ائتدیرمه‌سینی ساغلایاجاق بیر بودجه حاضیرلادیقلارینی وورغولایان اردوغان:
"استخدامیمیزین ۳۱ میلیونو گئچره‌ک تاریخیمیزین ان یوکسک سویه‌سینه چاتماسی، ایشسیزلیگین بیر رقملی اولماسی، دوغرو ایستیقامتده گئتدیگیمیزی گؤستریر" ایفاده‌سینی ایشلتدی.
جمهورباشقانی،۲۵۰ میلیارد دلاری گئچمیش اولان صادراتی داها یوخاری چیخماسینا ایمکان وئره‌جک بیر بودجه حاضیرلادیقلارینی دا بیلدیردی.
